stanford-oval/wikipedia huggingface dataset:
מחברות לספרות (הוצאת ספרים)
בין השנים 1940 ו-1973

בשנות השלושים התגבשה בתל אביב קבוצה ספרותית שהורכבה מסופרים ומשוררים צעירים, ששפת אמם הייתה עברית. בקבוצה, שנקראה "יחדיו" היו שותפים בין השאר המשוררים נתן אלתרמן, לאה גולדברג ואברהם שלונסקי, הסופרים שלמה ניצן ויעקב הורוביץ והמבקר וחובב הספר ישראל זמורה, אשר הקים בשנת 1940 את הוצאת הספרים "מחברות לספרות". הסיבה להקמת הוצאת ספרים חדשה הייתה שהוצאות הספרים הקיימות, ובראשן הוצאת דביר, התמקדו, לדברי חברי הקבוצה, בהוצאתם לאור של כתבי "משוררים מתים" ולא ייחסו חשיבות ליצירה הישראלית הצעירה. בהוצאה פרסמו גם מספר ניכר של חברי החבורה הספרותית של הכנענים והמקורבים אליהם כיונתן רטוש, בנימין תמוז, ש. שפרה, פנחס שדה, בנימין גלאי ואהרן אמיר.
בשנות הארבעים והחמישים יצאו בהוצאה גם מספר ספרי פילוסופיה, משל מרטין בובר, נתן רוטנשטרייך והוגו ברגמן. ההוצאה שיתפה פעולה עם מוסד הרב קוק בהוצאת ספרות עברית, בעיקר של משוררים עבריים מימי הביניים. במסגרת זו יצאו ספרים של שמואל הנגיד, רבי שלמה אבן גבירול ועוד.
בשנת 1960 הוציאה לאור את ספרו של דניאל דפו, רובינזון קרוזו בתרגומו של צבי ארד.
נכס חשוב של ההוצאה היה הזכויות על התרגום לעברית של יצירות קלאסיות לילדים ולנוער ובראשן יצירותיו של אלן אלכסנדר מילן מחבר ספרי "פו הדב" וק.ס. לואיס מחבר סדרת "דברי ימי נרניה". בעיקר התרכזה ההוצאה בהוצאה לאור של יצירות ספרות ושירה עבריות מקוריות ונחשבה להוצאה איכותית וקטנה. במהלך שנותיה בניהולו של ישראל זמורה צברה ההוצאה הפסדים כספיים גדולים. ב-1965 נכנס בנו של ישראל, אהד זמורה, לניהול ההוצאה והצליח לחלץ אותה מקריסה כלכלית. ב-1973 מוזגה ההוצאה לתוך קבוצת זמורה-ביתן-מודן, ביזמתו של אהד זמורה. ספרים שיצאו בעבר בהוצאה והוחלט להדפיסם מחדש יצאו תחת המותג "מחברות לספרות". חלק מזכויות התרגום על יצירות קלאסיות לנוער הועברו עם האיחוד לסדרת "מרגנית".
ה"אני מאמין" של ישראל זמורה הודפס בכל ספר של ההוצאה בזו הלשון:
מובן מאליו, שיש הבדל בין הוצאת "מחברות לספרות" בראשית פעולותיה, לפני שנים רבות, לבין ההוצאה היום; הדברים לא באו לפי תוכנית מפורטת ומפורשת מראש, אלא בהדרגה ובחינת פרק אחרי פרק. תחילה הייתה הכוונה לטפח דברי ספרות שאין המו"ל הרגיל להוט אחריהם, אם מחשש ל"חידושים" בטרם זמן, ואם מחשש להפסדים חומריים. מכאן ואילך נשתנו פני הדברים והתפתחה בהוצאה כוונה אחרת - לגשר על פני כל הדורות, לפרסם את כל הספרים החשובים. היום אין לנו עוד מטרה נעלה, מלבד להצביע על הספרים שאנו מוציאים לאור, כמו די להורות - הנה הספרים שאנו מתכוונים אליהם. ולכן המעיין בספרינו יכול על נקלה להבחין מה כוחה של הוצאת "מחברות לספרות" בשעה זו, וגם מה שאיפתה להבא.
משנת 1988 ואילך

בשנת 1988 הקים מחדש צבי זמורה, בנו הבכור של ישראל, את "מחברות לספרות" כחברה-בת של זמורה-ביתן. אולם עד 2002 יצאו בהוצאה קומץ ספרים בלבד (בהם ספרי מדע פופולרי כספריהם של אוליבר סאקס וריצ'רד פיינמן). המפנה בא כאשר ההוצאה התמזגה עם הוצאת כנרת ולעורכה הראשי מונה דב אלפון. אלפון ראה לעצמו זכות להחיות את הוצאת הספרים בעלת המוניטין והוציא בה מספר ספרים בפורמט איכותי, רובם ככולם ספרי ילדים קלאסיים מתורגמים כ"פו הדב", עלילות נרניה, "פיטר פן", "הרוח בערבי הנחל", עלילות הברון מינכהאוזן, סדרת המומינים ועוד.
מחברות לספרות מרבה לפרסם בעיקר ספרות מתורגמת, בהם יש לציין את הסופרות ניקול קראוס ומרגרט אטווד.
מחברות לספרות (הוצאת ספרים) חברה בהתאחדות המו"לים בישראל.
לקריאה נוספת

צפרירה שועלי, מחברות לספרות: כתב העת והוצאת הספרים כגורמים במערכת הספרותית בשנים 1940-1967, דיסרטציה, אוניברסיטת בר-אילן, 2003.
פאון משוכלל

חמשת הפאונים המשוכללים בגן המדע במכון ויצמן
בגאומטריה של המרחב, פֵּאוֹן משוכלל הוא גוף קמור המוגבל על ידי מצולעים משוכללים חופפים, כך שבכל קודקוד שלו נפגש מספר שווה של מקצועות ולכל פאה מספר שווה של פאות שצמודות לה. קיימים חמישה פאונים משוכללים: ארבעון, קובייה, תמניון, תריסרון ועשרימון; למרות שהשמות האלה (למעט קובייה) יכולים לציין פאונים לא משוכללים, בערך זה הם יתייחסו לפאונים המשוכללים בלבד.
חמשת הפאונים המשוכללים

חמשת הפאונים המשוכללים במרחב התלת-ממדי הם:
ארבעון (טטרהדרון) – פאון משוכלל בעל 4 פאות שכל אחת מהן היא משולש שווה-צלעות (פירמידה משולשת).
קובייה (הקסהדרון) – פאון משוכלל בעל 6 פאות שכל אחת מהן היא ריבוע.
תמניון (אוקטהדרון) – פאון משוכלל בעל 8 פאות שכל אחת מהן היא משולש שווה-צלעות (שווה ערך לשתי פירמידות ריבועיות המחוברות בבסיסן).
תריסרון (דודקהדרון) – פאון משוכלל בעל 12 פאות, שכל אחת מהן היא מחומש שווה-צלעות.
עשרימון (איקוסהדרון) – פאון בעל 20 פאות שכל אחת מהן היא משולש שווה-צלעות.
גופים אלו מכונים גם "הגופים האפלטוניים" או "הגופים המשוכללים של אפלטון", וזאת משום שהם מוזכרים בדיאלוג האפלטוני טימאיוס, אם כי הם היו ידועים עוד לפני זמנו של אפלטון. התריסרון התגלה על ידי הפיתגוראים, שהכירו גם את יתר הגופים.
אוקלידס הראה בספרו "יסודות" איך לבנות את הגופים האלה והביא את הוכחתו של תאטטוס שאלה הפאונים המשוכללים היחידים בשלושה ממדים.
הסיבה לכך שחמשת אלו בלבד הם הפאונים המשוכללים האפשריים במרחב התלת־ממדי, היא העובדה שכל קודקוד של פאון כזה צריך להפגיש יותר משני קודקודים של מצולע משוכלל וליצור מהם משטח לא מישורי. קודקוד כזה של פאון, אפשר ליצור בחמש דרכים: הצמדת קודקודים של שלושה משולשים שווי צלעות (כמו בארבעון), הצמדת קודקודים של ארבעה משולשים שווי צלעות (כמו בתמניון), הצמדת קודקודיהם של חמישה משולשים שווי צלעות (כמו בעשרימון), הצמדת קודקודיהם של שלושה ריבועים (כמו בקובייה) והצמדת קודקודיהם של שלושה מחומשים (כמו בתריסרון). יצירת פאון שבכול קודקוד שלו יש יותר מחמישה קודקודים של משולשים שווי צלעות, אינה אפשרית כי שישה קודקודים כאלו יוצרים משטח מישורי לחלוטין ויותר משישה אינם ניתנים להצמדה. אותו הדין לגבי קודקודים של יותר משלושה ריבועים ויותר משלושה מחומשים משוכללים. לגבי מצולעים שיש להם יותר מחמש צלעות, שלושה משושים יוצרים מישור וקודקודיהם של שלושה מצולעים משוכללים עם כל מספר אחר של צלעות אינם ניתנים להצמדה.
חבורות הסימטריה של הפאונים המשוכללים הן  \ A_{4} (חבורת התמורות הזוגיות מסדר 4) לארבעון,  \ S_{4} (החבורה הסימטרית מסדר 4) לתמניון ולקוביה, ו- \ A_{5} לדודקהדרון ולאיקוסהדרון.
בטבע ובטכנולוגיה

השימוש הטכנולוגי הכמעט יחידי בפאונים המשוכללים, בעיקר בקובייה, הוא ליצירת קוביות משחק. הפאונים המשוכללים מתאימים לשימוש זה, משום שקוביות כאלה תהיינה הוגנות – לכל פאה יהיה אותו סיכוי להופיע בהטלת הקובייה. הקוביות הסטנדרטיות של משחק התפקידים מבוכים ודרקונים הן חמשת הגופים המשוכללים בתוספת גוף אחד שאינו משוכלל, אף כי הוא מורכב מעשר פאות זהות: פאותיו מהוות דלתונים, ולא מצולעים משוכללים.
בטבע, ניתן למצוא פאונים משוכללים, בעיקר במבנים של מולקולות פשוטות, של גבישים ושל מעטפות חלבוניות של נגיפים. למולקולת האמוניה, למשל, יש צורה של טטראהדרון ולנגיף הפוליו יש מעטפת חלבונית בצורה של איקוסהדרון.
סִמליות

טימאוס מלוקרי, מראשוני הפיתגוראים, ערך התאמה מיסטית בין ארבעת הפאונים הראשונים ובין ארבעת היסודות שהיו מקובלים ביוון העתיקה (אש, אוויר, מים ואדמה). אפלטון, בדיאלוג טימאוס העוסק בקוסמולוגיה, אימץ התאמה שונה מעט: הוא שייך את הארבעון לאש, את הקובייה לאדמה, את התמניון לאוויר ואת העשרימון למים, וקישר את התריסרון לגלגל המזלות – כשם שלתריסרון יש 12 פאות, כך בשמיים יש 12 מזלות. להשלמת ההקבלה הוסיף מאוחר יותר אריסטו יסוד חמישי לרשימה, אתר.
פאצ'ולי, בחיבורו על הפרופורציה האלוהית, קישר את התריסרון ליסוד החמישי, וקישר בינו לבין יחס הזהב, הלא הוא "הפרופורציה האלוהית".
כמעט אלפיים שנה מאוחר יותר, בסוף המאה ה-16, קישר יוהאנס קפלר את הגופים המשוכללים לכוכבי הלכת שהיו ידועים אז (מלבד כדור הארץ): כוכב חמה, נוגה, מאדים, צדק ושבתאי, כשהציע שהיחסים בין הגופים המשוכללים החוסמים את אותו כדור, קובעים את המרחקים היחסיים של כוכבי הלכת אל השמש, הצעה שהתגלתה לימים כשגויה.
פאונים בממד כלשהו

את ההגדרה הגאומטרית שהובאה בראש הערך אפשר לנסח גם מנקודת המבט של הסימטריות, התקפה בכל ממד. פאון רגולרי (או משוכלל) הוא פאון שחבורת הסימטריות שלו פועלת טרנזיטיבית על הדגלים המקסימליים (כלומר השרשראות הכוללות נקודה, צלע העוברת דרכה, פאה העוברת דרך הצלע, וכן הלאה עד לגוף הפאון עצמו). יש ארבע משפחות אינסופיות של פאונים רגולריים:
המצולעים המשוכללים (כולם מממד 2),
הסימפלקסים ה-n-ממדיים (בכל ממד),
הקוביה ה-n-ממדית (בכל ממד),
התמניון ה-n-ממדי (בכל ממד).
יש רק חמישה פאונים רגולריים נוספים: הדודקהדרון והאיקוסהדרון שהוזכרו לעיל בממד 3, ועוד שלושה גופים במרחב הארבעה ממדי. בפרט, בכל ממד גדול מארבע יש בדיוק שלושה פאונים רגולריים.
שלושת הפאונים הרגולריים במרחב הארבעה ממדי הם:
האוֹקְטַפְּלֶקְס, בעל 24 תאים אוקטהדריים, 96 פאות משולשות, 96 מקצועות ו-24 קודקודים;
גוף בעל 600 תאים טטראדריים, 1,200 פאות משולשות, 720 מקצועות ו-120 קודקודים;
גוף בעל 120 תאים דודקהדרוניים, 720 פאות מחומשות, 1,200 מקצועות ו-600 קודקודים.
האוקטפלקס דואלי לעצמו, ושני הגופים האחרים דואליים זה לזה.
ראו גם

פאון חצי-משוכלל
| מצולעים ופאונים |
| --- | --- | --- |
| מושגים | מצולע • פאון • קודקוד • צלע • מקצוע • פאה • זווית חיצונית • אלכסון |  |
| מצולעים | מצולעים |  |
| לפי מספר צלעות | משולש • מרובע • מחומש • משושה • משובע • מתומן |  |
| משולשים | משולש ישר-זווית • משולש שווה-שוקיים • משולש שווה-צלעות |  |
| מרובעים | מקבילית • טרפז • טרפז שווה-שוקיים • מרובע ציקלי • דלתון • דלתון ריצוף • מעוין • מלבן • ריבוע |  |
| כוכבים | פנטגרם • מגן דוד • אניאגרם |  |
| תכונות | מצולע משוכלל • מצולע שווה-צלעות • מצולע קמור • כוכב |  |
| פאונים | פאונים |  |
| פאונים משוכללים | ארבעון • קובייה • תמניון • תריסרון • עשרימון |  |
| פאונים ארכימדיים | ארבעון קטום • קובוקטהדרון • קובייה קטומה • תמניון קטום • רומביקובוקטהדרון • קובוקטהדרון קטום • קובייה מסותתת • איקוסידודקהדרון • דודקהדרון קטום • איקוסהדרון קטום • רומביקוסידודקהדרון • איקוסידודקהדרון קטום • דודקהדרון מסותת |  |
| פאונים אחרים | פירמידה • מנסרה • אנטי-מנסרה • מקבילון • מעוינון • תיבה • איקוסיטטרהדרון |  |
| תכונות | פאון משוכלל • פאון משוכלל למחצה • פאון ארכימדי |  |
| הכללות | הכללות |  |
| הכללות | סימפלקס • היפרקובייה • טסרקט |  |
הערות שוליים

↑  Regular Polytopes, H.S.M. Coxeter, עמ' 13
| --- | --- |
בקרת זהויות :  GND: 4046302-3 
הדגמה של יצירת תריסרון משוכלל מהפריסה שלו, ולאחר מכן, פריסתו מחדש.
במרחב התלת־ממדי, לא ניתן לצור פאון ממשושים משוכללים, כי הצמדתם יוצרת בהכרח מישור
הפאונים המשוכללים כקוביות משחק
מלון צ'לסי

| --- | --- |

 מידע כללי
 סוג:  בית מלון 
 כתובת:  222 ברחוב 23 מערב
 מיקום:  מנהטן 
 מדינה:  ארצות הברית 
 הקמה ובנייה
 תקופת הבנייה:  ?–1905
 תאריך פתיחה רשמי:  1905 
 אדריכל:  Hubert, Pirsson & Company 
 סגנון אדריכלי:  התחייה הגותית 
 קואורדינטות:  40°44′40″N 73°59′49″W﻿ / ﻿40.744444444444°N 73.996944444444°W﻿ / 40.744444444444; -73.996944444444
 hotelchelsea.com
  (למפת ניו יורק מוגדלת) מנהטן הברונקס ברוקלין קווינס סטטן איילנד  ניו ג'רזימלון צ'לסי(למפת ניו יורק רגילה) מנהטן הברונקס ברוקלין קווינס סטטן איילנד  ניו ג'רזימלון צ'לסי(למפת מנהטן רגילה) מלון צ'לסי(למפת מנהטן מוגדלת) מלון צ'לסי
 
חזית המלון
גרם המדרגות
הלובי
מלון צ'לסי (באנגלית: Chelsea Hotel), אשר מוכר גם כצ'לסי הוטל או הצ'לסי, הוא בית מלון ואתר היסטורי בניו יורק, הידוע באורחיו והאירועים שאירעו בו. המלון ממוקם בבית מספר 222 ברחוב 23 מערב, בין השדרה השביעית והשדרה השמינית ברובע צ'לסי במנהטן. במלון 250 יחידות בהם התגוררו לתקופות שונות סופרים, מוזיקאים, אמנים ושחקנים, בהם בוב דילן, צ'ארלס בוקובסקי, ג'ניס ג'ופלין, לאונרד כהן, פטי סמית' ואיגי פופ. אף על פי שכיום המלון לא מקבל אורחים חדשים לטווח ארוך, המבנה הוא עדיין ביתם של דיירים קבועים שגרו בו לפני שינוי המדיניות. החל מ-1 באוגוסט 2011 המלון נסגר לאירוח.
הסופר והמדען ארתור סי. קלארק כתב את הספר 2001: אודיסיאה בחלל בזמן ששהה במלון צ'לסי, והמשוררים אלן גינסברג וגרגורי קורסו בחרו בו כמקום למפגשי התרבות שערכו. המקום ידוע גם כמקום שבו שהה המשורר הוולשי דילן תומאס טרם מותו ב-1953, כמו גם המקום שבו נמצאה גופתה הדקורה של ננסי ספנג'ן, חברתו של סיד וישס (חבר להקת הסקס פיסטולס) ב-1978. לאונרד כהן כתב על המלון את שירו Chelsea Hotel #2, המתייחס גם לג'ניס ג'ופלין. הבניין נקבע כאתר תיירות בעיר ניו-יורק החל מ-1966, ואתר לשימור לאומי החל מ-1977.
היסטוריה

הבניין נבנה בין השנים 1883–1885, ונפתח ב-1884, בטרם הסתיימה בנייתו. היה זה אחד מחמשת בנייני הדירות הקואופרטיבים הראשונים בעיר. בעת בנייתו, הבניין בן 12 הקומות היה הגבוה ביותר בעיר ניו-יורק, והשקיף על מרכז העיר ניו-יורק ורובע התיאטראות. למרות ייחודו, בחלוף מספר שנים הקואופרטיב פשט את הרגל, והבניין הוסב למלון. בשנת 1939 פשט המלון את הרגל, ונרכש על ידי שלושה שותפים, ג'וזף גרוס, ג'וליוס קראוס ודייוויד בארד, שניהלו אותו עד תחילת שנות ה-70 של המאה ה-20. לאחר פטירתם של קראוס וגרוס, המשיך לנהל את המלון בנו של דייוויד בראד, סטנלי.
במאי 2011 נמכר המלון לסוחר נדל"ן במחיר של 80 מיליון דולר. החל מאוגוסט 2011 הפסיק המלון לקבל הזמנות חדשות במטרה להתחיל בתהליך שיפוצו (אף על פי שדיירים ותיקים ממשיכים לגור בו).
דיירים בולטים > אמנים מתחום הכתיבה

מארק טוויין, או. הנרי, דילן תומאס, ארתור סי. קלארק, ארתור מילר, גור וידאל, טנסי ויליאמס, סימון דה בובואר, ז'אן-פול סארטר, תומאס וולף, קוונטין קריספ, רוברט האנטר, לאונרד כהן ורבים אחרים.
רבים מיוצרי דור הביט חיו ויצרו במלון. בהם ויליאם ס. בורוז, גרגורי קורסו, הרברט הנקה, אלן גינסברג, ג'ק קרואק (שכתב בזמן שהותו במלון את ספרו הידוע "בדרכים"), וצ'ארלס בוקובסקי.
הסופר צ'ארלס ר. ג'קסון (מחבר הספר "סוף השבוע האבוד") התאבד בחדרו בספטמבר 1968.
דיירים בולטים > שחקנים ובמאים

סטנלי קובריק, מילוש פורמן, שירלי קלארק, ג'יין פונדה, אליוט גולד, הקומיקאי מיץ' הדברג, אית'ן הוק, דניס הופר, וינסנט גאלו, אדי איזרד, אומה תורמן, מייקל אימפריולי, אידי סדג'וויק, גבי הופמן ואמה, ויווה, שהייתה שחקנית בסרטיו של אנדי וורהול.
דיירים בולטים > מוזיקאים

חברי להקת הגרייטפול דד, טום וייטס, פטי סמית', איגי פופ, חברי להקת The Velvet Underground, חברי להקת מוד פאן, וירג'יל תומסון, ג'ף בק, צ'יק קוריאה, די די ראמון, ג'וני ת'אנדרס, סולן להקת Thin Lizzy פיל ליינוט, ג'ון קייל, אדית פיאף, ג'וני מיטשל, בוב דילן, אליס קופר, ג'ניס ג'ופלין, ג'ימי הנדריקס, חברי להקת Canned Heat, סיד וישס, ריצ'רד הל מלהקות טלוויז'ן וההארטבקיירס, רופוס ויינרייט, ריאן אדמס, לו ריד, עבדולה איברהים והזמר הקנדי לאונרד כהן (שמזכיר את המלון בשירו הידוע "צ'לסי הוטל מספר 2").
בין דיירי המלון היו גם אנתוני קידיס מלהקת רד הוט צ'ילי פפרז, מדונה (שהתגוררה בו בשנות השמונים וצילמה בחדר 822 את התמונות לספרה SEX), הזמר פאלקו וחברי להקת הליברטינז.
דיירים בולטים > אמנים

הצמד כריסטו וז'אן-קלוד, ג'וליאן שנאבל, פרידה קאלו ודייגו ריברה, ג'ספר ג'ונס, קלאס אולדנבורג, וילם דה קונינג, והצלמים אנרי קרטייה ברסון ורוברט מייפלת'ורפ.
דיירים בולטים > כוכבי וורהול

לעיתים קרובות נקשר בית המלון בשמם של כוכבי אנדי וורהול (חבורה שקודמה על ידי וורהול ביצירותיו ונהגה להתלוות אליו באירועים חברתיים).
בשנת 1966 צילמו וורהול והבמאי פול מורייסי את הסרט "צ'לסי גירלס'" (בנות הצ'לסי) שתיעד את המשתתפים הקבועים ב"בית החרושת" (הפקטורי) של וורהול ואורח חייהם במלון צ'לסי. בין הסופרסטארים של וורהול שנהגו לגור במלון צ'לסי ניתן למנות את אידי סדג'וויק, ויוה, אולטרה ויולט (איזבל קולין דופרסן), מארי וורנוב, הולי וודלון, אנדרה פלדמן, פול אמריקה, בריגיד ברלין ואת הזמרת ניקו (שהייתה שותפה ללהקת הוולווט אנדרגראונד).
אזכורים בתרבות > בסרטים ובטלוויזיה

"צ'לסי גירלס" (בנות צ'לסי) – (1966), סרטו של אנדי וורהול.
הסרט "תשעה וחצי שבועות של שכרון חושים" (1986) בכיכובם של מיקי רורק וקים בייסינגר צולם במלון.
הסרט "סיד וננסי" (1986) המתאר את חייהם של הגיטריסט סיד וישס מלהקת הסקס פיסטולס ובת-זוגו ננסי, צולם במלון ומתאר את חייהם שם.
חלקים מהסרט "לאון" (1994) צולמו במלון.
הקליפ "חצות בצ'לסי" מאלבום הבכורה של הזמר ג'ון בון ג'ובי צולם במלון בשנת (1997).
"הקירות של צ'לסי" (2001) - סרט העוסק באמנים החדשים המתגוררים במלון צ'לסי.
"צ'לסי על הקרשים" (2008) – סרט דוקומנטרי של הבמאי אבל פררה.
בסדרת הטלוויזיה ("24") (2010), בפרק 13 של העונה השמינית הדמות רנה ווקר נראית כשהיא מתארחת במלון.
אזכורים בתרבות > אזכורים במוזיקה הפופולרית

השיר "Sara" של בוב דילן מתאר את תקופת שהותו במלון.
השיר "Chelsea Morning" של ג'וני מיטשל.
השיר "Chelsea Girl" שיר הנושא מאלבום הבכורה של הזמרת ניקו .
השיר "Third Week In The Chelsea" של להקת ג'פרסון איירפליין.
השיר "Chelsea Hotel #2" של הזמר לאונרד כהן המתאר את מערכת היחסים המינית של כהן עם הזמרת ג'ניס ג'ופלין.
השיר "Hotel Chelsea Nights" של הזמר ריאן אדמס.
השיר "Chelsea Burns" של הזמרת קרן אן.
השיר "קולנוע לב" של ההרכב ג'ין בורדו תורגם מהשיר "Chelsea Hotel #2" של הזמר לאונרד כהן.
השיר “The tortured poets department” של הזמרת טיילור סוויפט.
אדן אזאר

אדן מיקאל וולטר אזאר (בצרפתית: Eden Michael Walter Hazard; נולד ב-7 בינואר 1991) הוא כדורגלן עבר בלגי ששיחק בעמדת הקיצוני השמאלי.
קריירת מועדונים > ליל

אזאר התחיל את הקריירה המקצוענית שלו במועדון ליל אליו הוא עבר בגיל 14. בשנת 2007 עלה לקבוצה הבוגרת של המועדון. בעונת 2007/2008 שיחק רק 4 משחקים בהם לא כבש. בעונת 2008/2009 הרשים בהרבה ועזר לקבוצה לסיים במקום 5 שהוביל למוקדמות הליגה האירופאית בעונה זאת גם זכה בשחקן הצעיר של השנה בצרפת וזאת הייתה הפעם הראשונה שבתואר זה זוכה שחקן זר. עונה לאחר מכן הרשים עוד יותר עם מאזן של 10 שערים ו-9 בישולים ב-49 משחקים בכל המסגרות. גם בשנה זאת זכה בתואר השחקן הצעיר של השנה בצרפת וגם זכה לשחקן החודש של מרץ 2010 והיה חלק מנבחרת השנה בליגה. בשנת 2011 זכה עם ליל באליפות הליגה הצרפתית.
קריירת מועדונים > צ'לסי

ביוני 2012 חתם אזאר במועדון הכדורגל האנגלי צ'לסי מהפרמייר ליג, תמורת סכום של 32 מיליון ליש"ט. ב-19 ביולי 2012 הוא כבש שער במשחק הבכורה שלו במדי צ'לסי, בניצחון 2–4 על סיאטל סאונדרס מה-MLS במשחק ידידות. את הופעת הבכורה הרשמית שלו ערך אזאר בהפסד 2–3 למנצ'סטר סיטי במגן הקהילה.
אזאר הסתגל במהרה לסגנון המשחק האנגלי ובמשחקו הראשון בליגה בישל וסחט פנדל נגד וויגאן. במחזור השני בישל פעמיים וסחט עוד פנדל ובמחזור השלישי כבש את שער הבכורה שלו בפרמייר ליג, בניצחון 0–2 על ניוקאסל יונייטד, ובישל שער נוסף לפרננדו טורס. בסך הכל כבש בעונתו הראשונה בקבוצה 13 שערים בכל המסגרות, וזכה עם צ'לסי בליגה האירופית.
בעונת 2013/2014 כבש אזאר 17 שערים בכל המסגרות, ונבחר לכדורגלן הצעיר של השנה באנגליה.
בעונת 2014/15 אזאר כבש 14 שערים ועזר לצ'לסי לזכות באליפות הפרמייר ליג. באותה עונה זכה אזאר בתואר שחקן העונה בפרמייר ליג.
בעונה שלאחר מכן רשם יחד עם צ'לסי ירידה ניכרת ביכולת, בה סיימה הקבוצה במקום העשירי. בעונת 2016/17 היה שותף משמעותי בזכייתה של צ'לסי בפרמייר ליג.
קריירת מועדונים > ריאל מדריד

ב-7 ביוני 2019 הודיעה ריאל מדריד על החתמתו של אזאר בקבוצה לחמש שנים תמורת 100 מיליון יורו.
את הופעת הבכורה שלו במדיה ערך ב-14 בספטמבר כאשר עלה כמחליף בדקה ה-60 בניצחון 3:2 על לבאנטה, ואת שער הבכורה שלו כבש ב-5 באוקטובר בניצחון 4:2 על גרנאדה ובנוסף בישל במדים הלבנים.
בעונתו הראשונה זכה עם הקבוצה באליפות הלה ליגה אך נעדר מרובה בשל פציעות מהן סבל. גם בעונתו השנייה סבל מפציעות רבות, ובסך הכל בשתי עונות בריאל מדריד ערך אזאר 43 הופעות בכל המסגרות.
ב-3 ביוני 2023 הודיעה ריאל מדריד על שחרורו מהקבוצה.
ב-10 באוקטובר 2023 הודיע על פרישה ממשחק פעיל.
קריירה בינלאומית

עד 2008 היה חלק מנבחרת הנוער של בלגיה. לאחר שעבר את גיל הנוער היה חלק מנבחרת בלגיה עד גיל 19 וב-2009 זומן לראשונה לסגל הנבחרת לקראת משחק הידידות של הנבחרת נגד צ'כיה ב-12 באוגוסט 2009, ובמשחק זה גם קיים את הופעת הבכורה שלו כאשר עלה כמחליף. ב-7 באוקטובר 2011 כבש את שער הבכורה שלו בנבחרת, בניצחון 1–4 על קזחסטן.
במונדיאל 2014 בישל אזאר שני שערים בשלב הבתים, והיה שותף להגעתה של נבחרת בלגיה לרבע הגמר, בו הפסידה 0–1 לארגנטינה.
במונדיאל 2018, כבש אזאר שלושה שערים. במונדיאל זה הגיעה נבחרת בלגיה עד שלב חצי הגמר בו הודחה על ידי צרפת לאחר שהפסידה 0–1. במשחק על המקום השלישי, בו כבש אזאר את שערו השלישי, ניצחה בלגיה את אנגליה בתוצאה 0–2 וסיימה את המונדיאל במקום השלישי.
ב-24 במרץ 2019, במוקדמות יורו 2020, במשחק בלגיה נגד קפריסין ערך אזאר את הופעתו ה-100 במדי הנבחרת.
נכלל בסגל נבחרת בלגיה לטורניר מונדיאל 2022.
ב-7 בדצמבר 2022 הודיע על פרישה מהנבחרת.
פרישה

ב-10 באוקטובר 2023 הודיע על פרישה מכדורגל.
חיים אישיים

אזאר נולד בלה לובייר שבדרום בלגיה, אך גדל בעיירה קטנה במחוז ולוניה. שניים מאחיו, תורגן וקיליאן, גם הם כדורגלנים מקצוענים. הוריהם, קארין ותיירי, היו אף הם כדורגלנים בעברם.
בשנת 2012 חתם אזאר על חוזה חסות עם נייקי. הוא הופיע לפרסומת עבור הנעל "Nike Green Speed II" החדשה לצד מריו גצה, ת'יאו וולקוט, ראהים סטרלינג, כריסטיאן אריקסן וסטפן אל שעראווי בנובמבר 2012.
סטטיסטיקות קריירה > קריירת מועדונים

נכון ל-29 באוגוסט 2021
| מועדון | עונה | ליגה | ליגה> הופעות | ליגה> שערים | גביע ההתאחדות> הופעות | גביע ההתאחדות> שערים | גביע הליגה> הופעות | גביע הליגה> שערים | מפעלים אירופיים> הופעות | מפעלים אירופיים> שערים | אחר> הופעות | אחר> שערים | סך הכול> הופעות | סך הכול> שערים |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| ליל | 2008/2007 | ליגה 1 | 4 | 0 | 0 | 0 | 0 | 0 | – | – | – | – | 4 | 0 |
| ליל | 2008/2009 | ליגה 1 | 30 | 4 | 4 | 2 | 1 | 0 | – | – | – | – | 35 | 6 |
| ליל | 2009/2010 | ליגה 1 | 37 | 5 | 1 | 0 | 2 | 1 | 12 | 4 | – | – | 52 | 10 |
| ליל | 2010/2011 | ליגה 1 | 38 | 7 | 5 | 3 | 2 | 2 | 9 | 0 | – | – | 54 | 12 |
| ליל | 2011/2012 | ליגה 1 | 38 | 20 | 3 | 1 | 1 | 0 | 6 | 0 | 1 | 1 | 49 | 22 |
| ליל | סך הכל | סך הכל | 147 | 36 | 13 | 6 | 6 | 3 | 27 | 4 | 1 | 1 | 194 | 40 |
| צ'לסי | 2012/2013 | פרמייר ליג | 34 | 9 | 6 | 1 | 5 | 2 | 14 | 1 | 3 | 0 | 62 | 13 |
| צ'לסי | 2013/2014 | פרמייר ליג | 35 | 14 | 3 | 0 | 1 | 0 | 10 | 3 | – | – | 49 | 17 |
| צ'לסי | 2014/2015 | פרמייר ליג | 38 | 14 | 1 | 0 | 6 | 2 | 7 | 3 | – | – | 52 | 19 |
| צ'לסי | 2015/2016 | פרמייר ליג | 31 | 4 | 2 | 2 | 1 | 0 | 8 | 0 | 1 | 0 | 43 | 6 |
| צ'לסי | 2016/2017 | פרמייר ליג | 36 | 16 | 4 | 1 | 3 | 0 | – | – | – | – | 43 | 17 |
| צ'לסי | 2017/2018 | פרמייר ליג | 34 | 12 | 5 | 1 | 4 | 1 | 8 | 3 | 0 | 0 | 51 | 17 |
| צ'לסי | 2018/2019 | פרמייר ליג | 37 | 16 | 2 | 0 | 5 | 3 | 8 | 2 | 0 | 0 | 52 | 21 |
| צ'לסי | סך הכל | סך הכל | 245 | 85 | 23 | 5 | 25 | 8 | 53 | 11 | 6 | 1 | 352 | 110 |
| ריאל מדריד | 2019/2020 | לה ליגה | 16 | 1 | 0 | 0 | - | - | 6 | 0 | 0 | 0 | 22 | 1 |
| ריאל מדריד | 2020/2021 | לה ליגה | 14 | 3 | 1 | 0 | - | - | 5 | 1 | 1 | 0 | 21 | 4 |
| ריאל מדריד | 2021/2022 | לה ליגה | 3 | 0 |  |  |  |  |  |  |  |  | 3 | 0 |
| ריאל מדריד | סך הכל | סך הכל | 33 | 4 | 1 | 0 | - | - | 11 | 1 | 1 | 0 | 46 | 5 |
| סך הכול בקריירה | סך הכול בקריירה | סך הכול בקריירה | 438 | 126 | 37 | 11 | 31 | 11 | 91 | 16 | 8 | 2 | 605 | 166 |
↑  כולל הגביע הצרפתי וגביע ה-FA
↑  כולל גביע הליגה הצרפתית וגביע הפוטבול ליג
1 2 3  בליגה האירופית
1 2 3 4 5  בליגת האלופות
↑  בגביע האלופות הצרפתי
↑  שש הופעות בליגת האלופות, שבע הופעות ושער אחד בליגה האירופית והופעה אחת בסופר קאפ האירופי
↑  הופעה אחת במגן הקהילה ושתי הופעות בגביע העולם למועדונים
↑  תשע הופעות ושני שערים בליגת האלופות והופעה אחת ושער אחד בסופר קאפ האירופי
↑  במגן הקהילה
סטטיסטיקות קריירה > נבחרת בלגיה

נכון ל-29 באוגוסט 2021
| שנה | הופעות | שערים |
| --- | --- | --- |
| 2008 | 1 | 0 |
| 2009 | 9 | 0 |
| 2010 | 7 | 0 |
| 2011 | 8 | 1 |
| 2012 | 8 | 1 |
| 2013 | 9 | 3 |
| 2014 | 12 | 1 |
| 2015 | 9 | 6 |
| 2016 | 14 | 5 |
| 2017 | 5 | 4 |
| 2018 | 16 | 6 |
| 2019 | 6 | 3 |
2020: 0
| 2021 | 5 | 0 |
| סך הכול | 111 | 32 |
תארים

אליפות צרפת (1): 2010/2011
הגביע הצרפתי (1): 2010/2011
אליפות אנגליה (2): 2014/2015, 2016/2017
גביע ה-FA ‏(1): 2017/2018
גביע הליגה האנגלית (1): 2014/2015
הליגה האירופית (2): 2012/2013, 2018/2019
אליפות ספרד: 2019/2020, 2021/2022
הסופר קאפ הספרדי: 2020, 2021/2022
ליגת האלופות: 2021/2022
הסופר קאפ האירופי: 2022
גביע העולם: מקום שלישי 2018
פרס בראבו: 2011
השחקן הצעיר של השנה בליגה הצרפתית (2): 2008/2009, 2009/2010
קבוצת השנה של ליגה הצרפתית (3): 2009/2010, 2010/2011, 2011/2012
שחקן השנה בליגה הצרפתית (2): 2010/2011, 2011/2012
שחקן החודש בליגה הצרפתית: מרץ 2010, מרץ 2011, מרץ 2012, אפריל 2012
הכדורגלן הצעיר של השנה בליגה האנגלית: 2013/2014
שחקן השנה של צ'לסי: 2013/2014, 2014/2015, 2016/2017, 2018/2019
שחקן השנה של צ'לסי (מטעם השחקנים): 2014/2015, 2018/2019
כדורגלן השנה בליגה האנגלית (התאחדות עיתונאי הכדורגל): 2014/2015
כדורגלן השנה בליגה האנגלית (התאחדות שחקני הכדורגל): 2014/2015
שחקן החודש בפרמייר ליג: אוקטובר 2016, ספטמבר 2018
שער החודש בפרמייר ליג: פברואר 2017, אפריל 2019
שער העונה של צ'לסי: 2015/2016 (נגד טוטנהאם), 2016/2017 (נגד ארסנל), 2018/2019 (נגד ליברפול)
כדור הכסף של גביע העולם: 2018
שחקן השנה בליגה האירופית:  2018/2019
השחק המצטיין של גמר הליגה האירופית: 2019
FIFPRO World 11:‏ 2018, 2019
נבחרת השנה של הפרמייר ליג: 2012/2013, 2013/2014, 2014/2015, 2016/2017
נבחרת השנה של אופ"א: 2017, 2018
נבחרת העונה של הליגה האירופית: 2018/2019
קבוצת השנה העולמית מטעם IFFHS:‏ 2018